ભારતનો મે મહિનામાં રિટેલ ફુગાવાનો દર ચાર મહિનાની ટોચે પહોંચી ગયો છે અને વધીને ૪.૮૭ ટકા થઈ ગયો હતો. ફળ, શાકભાજી અને કઠોળ જેવી ખાદ્યચીજો અને પેટ્રોલ-ડીઝલના ભાવમાં વધારાને કારણે મોંઘવારીનો દર વધ્યો હતો. બીજી તરફ દેશનો એપ્રિલ મહિનાનો ઔદ્યોગિક ઉત્પાદન ઈન્ડેક્સ(IIP) ૪.૯ ટકા વધ્યો હતો. મેન્યુફેક્ચરિંગ અને માઈનિંગ સેક્ટરમાં નોંધપાત્ર વૃદ્ધિ જોવા મળી હતી. અગાઉના માર્ચ મહિનામાં આઈઆઈપી ૪.૪ ટકા હતો. ગયા વર્ષે એપ્રિલમાં આઈઆઈપી ૩.૨ ટકા વધ્યો હતો.ફુગાવો સતત વધી રહ્યો છે. કન્ઝ્યુમર પ્રાઈસ ઈન્ડેક્સ(CPI) આધારીત ફુગાવાનો દર મે મહિનામાં ૪.૮૭ ટકા રહ્યો હતો, જે એપ્રિલમાં ૪.૫૮ ટકા હતો. ગયા વર્ષે મે મહિનામાં તે ૨.૧૮ ટકા હતો. ખાદ્યચીજોનો ફુગાવાનો દર ૩.૧૦ ટકા વધ્યો હતો, જે એપ્રિલમાં ૨.૮ ટકા હતો. ફ્રૂટના ભાવ મે મહિનામાં ૧૨.૩૩ ટકા વધી ગયા હતા. એપ્રિલમાં તેમાં ૯.૬૫ ટકા વધારો થયો હતો. શાકભાજીના ભાવ મેમાં ૮.૦૪ ટકા વધી ગયા હતા. અગાઉના મહિને તેમાં ૭.૨૯ ટકાનો વધારો થયો હતો. એ જ રીતે કઠોળનો ભાવ ૨.૭૮ ટકા વધ્યો હતો. ઈંધણના ભાવ ૫.૮ ટકા વધી ગયા હતા. બીજી તરફ મે મહિનામાં ફિશ, ઈંડા, દૂધ અને અન્ય પ્રોડક્ટ્સના ભાવ ઘટ્યા હતા.